RESOLUCIÓN do 12 de decembro de 2002 pola que se convoca unha bolsa de linguaxe administrativa inglesa.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 20/12/2002

O artigo 3.1º g) da Lei 10/1989, do 10 de xullo, de modificación da Lei 4/1987, do 27 de maio, de creación da Escola Galega de Administración Pública, considera entre os fins da escola a investigación, a documentación, o estudio e a realización de traballos de divulgación no eido da Administración pública, promovendo a súa máxima difusión.
En execución do plan de actividades da escola para o ano 2003, e de conformidade coa referida lei, con
vócase unha bolsa de linguaxe administrativa inglesa, segundo as seguintes bases:
Primeira.-Obxecto.
A Escola Galega de Administración Pública convoca unha bolsa de linguaxe administrativa inglesa para a realización, na Escola Galega de Administración Pública, de estudios e prácticas sobre linguaxe administrativa inglesa.
Segunda.-Duración e dotación económica.
As tarefas relativas a estas bolsas iniciaranse a partir da incorporación dos bolseiros e rematarán o 31 de decembro de 2003. Poderán ser prorrogadas, en función do aproveitamento do adxudicatario, sempre que exista crédito adecuado e suficiente por un ano ou, se é o caso, ata que se resolva a convocatoria do ano 2004.
A dotación económica da bolsa será de 833,50 euros mensuais brutos coa retención fiscal que lle corresponda.
O financiamento estará condicionado á existencia de crédito axeitado e suficiente na aplicación orzamentaria 04.50.122 A.480.00 dos orzamentos xerais da Comunidade Autónoma de Galicia para 2003. O expediente económico tramítase de acordo co previsto na Orde do 11 de febreiro de 1998 que regula a tramitación anticipada de expedientes de gasto.
Antes de proceder ó último pagamento, os beneficiarios deberán efectuar unha declaración xurada ou responsable conforme non desfrutaron doutra bolsa que a adxudicada en virtude desta convocatoria.
Terceira.-Natureza xurídica da relación.
A condición de bolseiro non xerará unha relación laboral nin administrativa coa Xunta de Galicia nin a súa inclusión na Seguridade Social. Será incompatible co desfrute doutras bolsas.
Cuarta.-Requisitos dos participantes.
Poderán optar á bolsa as persoas que reúnan os seguintes requisitos:
a) Ser licenciado/a en filoloxía inglesa.
b) Acreditar formación e/ou experiencia en materias relacionadas co obxecto da convocatoria.
c) Acreditar formación e/ou coñecementos da lingua galega.
d) Acreditar formación e/ou experiencia en informática.
Quinta.-Solicitudes.
As persoas interesadas presentarán no rexistro da Escola Galega de Administración Pública, dentro dos quince días naturais seguintes ó da publicación desta convocatoria, a seguinte documentación:
a) Unha instancia de admisión para participar nas probas de selección, segundo o modelo anexo.
b) Unha fotocopia do DNI.
c) Certificación académica na que se detallen as cualificacións obtidas na licenciatura.
d) Documentos que acrediten a formación e/ou experiencia esixida nos puntos 4.b, 4.c e 4.d.
e) Memoria descritiva, en tres folios como mínimo e cinco como máximo, das tarefas de colaboración en materia de linguaxe administrativa inglesa nun centro de formación de funcionarios públicos.
f) Declaración xurada ou responsable compromenténdose a renunciar se fose seleccionado para outra bolsa.
Sexta.-Tribunal.
Presidente: o secretario xeral da Escola Galega de Administración Pública.
Vocal: un profesor colaborador da Escola Galega de Administración Pública.
Secretario: o xefe do Servicio de Estudios, Investigación e Publicacións da EGAP.
O tribunal está clasificado na categoría superior para os efectos previstos no artigo 26 do Decreto 144/2001, do 7 de xuño, sobre indemnizacións por razón do servicio ó persoal con destino na Administración autonómica de Galicia.
Sétima.-Criterios para a selección dos bolseiros.
A selección realizarase mediante a valoración dos méritos acreditados conforme o seguinte baremo:
a) Expediente académico: ata catro puntos.
b) Formación e/ou experiencia en materias co obxecto desta bolsa: ata dous puntos.
c) Coñecementos da lingua galega: ata dous puntos.
d) Coñecementos de informática: ata dous puntos.
e) Memoria: ata cinco puntos.
O tribunal non valorará aqueles méritos dos candidatos que non estean acreditados documentalmente.
O tribunal poderá realizar unha entrevista cos aspirantes. Á vista da valoración dos méritos dos candidatos, o tribunal determinará a puntuación mínima para acceder á entrevista. A entrevista versará sobre os seus méritos curriculares e a memoria e terá unha duración máxima de quince minutos. A puntuación máxima pola entrevista non superará o 25% da que corresponda pola aplicación do baremo.
Finalmente, o tribunal fará pública no taboleiro de anuncios da escola a relación de candidatos por orde de puntuación.
Oitava.-Réxime de colaboración.
O aspirante seleccionado incorporarase, logo da aceptación da bolsa, no prazo de tres días naturais seguintes ó da notificación do outorgamento.
O bolseiro prestará a súa colaboración, baixo as indicacións do xefe do Servicio de Estudios, Investigación e Publicacións, en horario de mañá e/ou tarde, de luns a venres na Escola Galega da Administración Pública. Os traballos realizados quedarán en propiedade da escola.
O bolseiro presentará ó remate das bolsas un informe sobre os traballos realizados.
Así mesmo, deberá asistir ás actividades que a escola considere convenientes para a súa formación. Os gastos ocasionados con motivo destas actividades serán pagados pola escola, logo de que o xefe do Servicio de Estudios, Investigación e Publicacións certifique os gastos producidos; os gastos de desprazamento, aloxamento e manutención non poderán supera-la contía establecida para o grupo II do Decreto 144/2001, do 7 de xuño, sobre as indemnizacións por razón do servicio ó persoal con destino na Administración autonómica de Galicia.
No caso de que o adxudicatario por calquera motivo non poida presta-la súa colaboración, será substituído polo candidato seguinte por orde de puntuación. En caso de renuncia á bolsa, non se entenderá que existe incumprimento das condicións establecidas para a súa concesión, sempre e cando o órgano xestor certifique o correcto desempeño por parte do bolseiro das tarefas inherentes á bolsa, garantindo a continuidade delas coa
substitución por outro bolseiro. Cando a data da renuncia non coincida co derradeiro día de cada mes, aboarase a parte proporcional correspondente ó desfrute da bolsa.
Novena.-Anulación da bolsa.
No caso de incumprimento das tarefas de colaboración, a escola poderá, por proposta do xefe de Servicio de Estudios, Investigación e Publicacións, e logo de escoita-la persoa afectada, anula-la bolsa.
A solicitude das bolsas implica o coñecemento e a aceptación destas bases.
Décima.-Resolución e recursos.
A resolución administrativa relativa á concesión ou denegación da bolsa seralles notificada ós interesados no prazo de seis meses, contados a partir da publicación desta resolución no Diario Oficial de Galicia. Esgotado o dito prazo sen resolución expresa, deberá entenderse desestimada a petición por silencio administrativo.
As resolucións que se dicten esgotarán a vía administrativa e poderá intepoñerse, chegado o caso, recurso potestativo de reposición perante o director da Escola Galega de Administración Pública no prazo dun mes, contado a partir do día seguinte ó da súa notificación, se fose expresa, ou no prazo de tres meses contados desde o día seguinte a aquel no que se producise o acto presunto, se non o fose. Tamén se poderá optar por interpor directamente recurso contencioso-administrativo perante o Tribunal Superior de Xustiza de Galicia no prazo de dous meses, contados desde o día seguinte ó da súa notificación, se o acto fose expreso e, se non o fose, o prazo para interpolo será de seis meses contados desde o día seguinte a aquel no que se produza o acto presunto, sen prexuízo de que os interesados poidan interpor calquera outro que consideren oportuno.
Santiago de Compostela, 12 de decembro de 2002.
Domingo Bello Janeiro
Director da Escola Galega
de Administración Pública